उसने उस मंदिर के कोने की ओर स्थित एक बेहद पुराने शिवलिंग की ओर इशारा करते हुए कहा कि ये शिवलिंग ही इस मंदिर का मूल शिवलिंग है। एक आश्चर्यजनक बात उसने ये बताई कि ये शिवलिंग"स्वयंभू" है अर्थात इसकी किसी ने स्थापना नहीं की बल्कि ये स्वयं ही प्रकाट हुआ है। अब २०० साल पहले यहाँ की वस्तुस्थति कैसी थी ये तो नहीं पता पर उसके अनुसार उस समय एक दिन अचानक ही ये शिवलिंग पृथ्वी से ऊपर आया। कुछ दिनों तक तो लोगों ने गौर नहीं किया पर फिर इसने लोगों का ध्यान खींचा और लोग वहाँ पूजा करने लगे। उसके अनुसार लोगों की भीड़ देख कर यहाँ के दीवान या शासक (जो भी हो) ने इसे मंदिर का रूप देने का निर्णय लिया और उसके पूर्वज को यहाँ का पहला पुजारी बनाया। अगले कुछ वर्षों में इस शिवलिंग की ख्याति फ़ैल गयी और मुंगेर (जो उस समय भागलपुर का एक अंग था), पटना, कलकत्ता और दूर दूर से लोग इसके दर्शनों को आने लगे।